Dreptul poliţistului la uzul de armă în state membre ale Uniunii Europene 

comparativ cu România


Competenţa de legiferare în materia utilizării armelor de către forţele de ordine

Principiile care stau la baza utilizării armelor de foc de către forţele de poliţie sau alte tipuri de forţe speciale învestite prin lege cu atribuţii în acest sens, fac parte din categoria mai largă a principiilor care autorizează utilizarea forţei în anumite cazuri reglementate de legi cu caracter general sau special, regulamente sau alte acte normative specifice.

La nivelul Consiliului Europei, utilizarea armelor de foc de către forţele de poliţie a fost şi este o preocupare permanentă, în raport cu respectarea drepturilor omului, fiind subiectul a numeroase dezbateri, raportări şi invocări ale textelor unor convenţii internaţionale. 

Convenţia Europeană a Drepturilor Omului
, în Titlul I, - Drepturi şi libertăţi, statuează în art. 2 (Dreptul la viaţă):
1. Dreptul la viaţă al oricărei persoane este protejat prin lege. Moartea nu poate fi cauzată cuiva în mod intenţionat, decât în executarea unei sentinţe capitale pronunţate de un tribunal, în cazul în care infracţiunea este sancţionată cu această pedeapsă prin lege.

2. Moartea nu este considerată ca fiind cauzată prin încălcarea acestui articol în cazurile în care aceasta ar rezulta dintr-o recurgere absolut necesară la forţă :

a. pentru a asigura apărarea oricărei persoane împotriva violenţei ilegale;

b. pentru a efectua o arestare legală sau pentru a împiedica evadarea unei persoane legal deţinute ;

c. pentru a reprima, conform legii, tulburări violente sau o insurecţie”.

„Cauza McCann v United Kingdom
 confirmă faptul că textul Convenţiei Europene a Drepturilor Omului admite recursul la o forţă letală, dacă acest lucru este absolut necesar, dar subliniază că în acest scop se impun cele mai mari precauţii. Orice folosire a unei forţe letale trebuie strict limitată la situaţiile în care legea o permite. Legalitatea, în sensul atribuit de Convenţie, presupune existenţa unei legislaţii îndeajuns de clare şi de precise. De altfel, recursul la mijloace potenţialmente letale, trebuie să fie absolut necesar. Deşi poliţia şi celelalte forţe publice care se află în situaţii periculoase au la dispoziţie o vastă marjă de decizie în privinţa recursului la forţă, această latitudine trebuie exercitată în contextul unui sistem de precauţii adecvat, care să garanteze că mijloacele potenţial letale nu vor fi utilizate decât în caz de necesitate absolută. Printre măsurile care atestă ataşamentul poliţiei faţă de protecţia dreptului la viaţă, cităm: reiterarea, cu regularitate, a imperativului prudenţei în folosirea armelor de foc şi a altor echipamente cu potenţial letal, ca şi existenţa unor directive şi criterii clare care să reglementeze folosirea lor. De asemenea, claritatea suitei de dispoziţii, somaţiile lipsite de ambiguitate înaintea recurgerii la mijloace potenţial letale, redactarea de dosare cu privire la incidentele survenite şi existenţa unor mecanisme de anchetă imparţiale în cauza înregistrării unor decese sau răniri grave, ca şi transparenţa regulamentelor privitoare la folosirea forţei – toate aceste măsuri dovedesc hotărârea autorităţilor competente de a nu folosi aceste mijloace decât în caz de absolută necesitate”
. 

La nivelul Uniunii Europene, pentru fiecare domeniu de activitate, Tratatul de la Lisabona precizează dacă dreptul de a acţiona revine Uniunii sau statelor membre. În acest sens, Tratatul introduce o clasificare generală a competenţelor în trei categorii:

· Competenţele exclusive: doar Uniunea are puterea de a legifera în domenii precum uniunea vamală, politica comercială comună sau concurenţa. 
· Acţiunile de sprijin, de coordonare sau de completare: intervenţia Uniunii se limitează la susţinerea acţiunilor întreprinse de statele membre, de exemplu, prin intermediul ajutoarelor financiare. Sunt vizate domenii precum cultura, educaţia sau industria. 

· Competenţele partajate acoperă celelalte domenii, printre care se numără protecţia mediului, transporturile şi protecţia consumatorilor. Distribuirea puterii de legiferare între Uniunea Europeană şi statele membre se face respectând principiul subsidiarităţii
. 

Tratatul de la Lisabona prevede în Titlul I – Categorii de competenţe ale Uniunii, art 2A:

„(1) În cazul în care tratatele atribuie Uniunii competenţă exclusivă într-un domeniu determinat, numai Uniunea poate legifera şi adopta acte cu forţă juridică obligatorie, statele membre putând să facă acest lucru numai în cazul în care sunt abilitate de Uniune sau pentru punerea în aplicare a actelor Uniunii.

(2) În cazul în care tratatele atribuie Uniunii o competenţă partajată cu statele membre într-un domeniu determinat, Uniunea şi statele membre pot legifera şi adopta acte obligatorii din punct de vedere juridic în acest domeniu. Statele membre îşi exercită competenţa în măsura în care Uniunea nu şi-a exercitat competenţa. Statele membre îşi exercită din nou competenţa în măsura în care Uniunea a hotărât să înceteze să şi-o mai exercite.

(3) Statele membre îşi coordonează politicile economice şi de ocupare a forţei de muncă în conformitate cu condiţiile prevăzute în prezentul tratat, pentru definirea cărora Uniunea dispune de competenţă.

(4) Uniunea este competentă, în conformitate cu dispoziţiile Tratatului privind Uniunea Europeană, să definească şi să pună în aplicare o politică externă şi de securitate comună, inclusiv să definească treptat o politică de apărare comună.

(5) În anumite domenii şi în condiţiile prevăzute în tratate, Uniunea este competentă să întreprindă acţiuni de sprijinire, coordonare sau completare a acţiunii statelor membre, fără a înlocui însă prin aceasta competenţa lor în aceste domenii.

Actele Uniunii obligatorii din punct de vedere juridic, adoptate pe baza dispoziţiilor tratatelor referitoare la aceste domenii, nu pot implica armonizarea actelor cu putere de lege şi a normelor administrative ale statelor membre.

(6) Întinderea şi condiţiile exercitării competenţelor Uniunii sunt stabilite prin dispoziţiile tratatelor referitoare la fiecare domeniu.

Articolul 2 B

(1) Competenţa Uniunii este exclusivă în următoarele domenii:

(a) uniunea vamală;

(b) stabilirea normelor privind concurenţa necesare funcţionării pieţei interne;

(c) politica monetară pentru statele membre a căror monedă este euro;

(d) conservarea resurselor biologice ale mării în cadrul politicii comune privind pescuitul;

(e) politica comercială comună.

(2) De asemenea, competenţa Uniunii este exclusivă în ceea ce priveşte încheierea unui acord internaţional în cazul în care această încheiere este prevăzută de un act legislativ al Uniunii, ori este necesară pentru a permite Uniunii să îşi exercite competenţa internă, sau în măsura în care aceasta ar putea aduce atingere normelor comune sau ar putea modifica domeniul de aplicare a acestora.

Articolul 2 C

(1) Competenţa Uniunii este partajată cu statele membre în cazul în care tratatele îi atribuie o competenţă care nu se referă la domeniile menţionate la articolele 2 B şi 2 E.

(2) Competenţele partajate între Uniune şi statele membre se aplică în următoarele domenii principale:

(a) piaţa internă;

(b) politica socială, pentru aspectele definite în prezentul tratat;

(c) coeziunea economică, socială şi teritorială;

(d) agricultura şi pescuitul, cu excepţia conservării resurselor biologice ale mării;

(e) mediul;

(f) protecţia consumatorului;

(g) transporturile;

(h) reţelele transeuropene;

(i) energia;

(j) spaţiul de libertate, securitate şi justiţie;

(k) obiectivele comune de securitate în materie de sănătate publică, pentru aspectele definite în prezentul tratat.

(3) În domeniile cercetării, dezvoltării tehnologice şi spaţiului, Uniunea dispune de competenţă pentru a desfăşura acţiuni şi, în special, pentru definirea şi punerea în aplicare a programelor, fără ca exercitarea acestei competenţe să poată avea ca efect împiedicarea statelor membre de a-şi exercita propria competenţă.

(4) În domeniile cooperării pentru dezvoltare şi ajutorului umanitar, Uniunea dispune de competenţă pentru a întreprinde acţiuni şi pentru a duce o politică comună, fără ca exercitarea acestei competenţe să poată avea ca efect lipsirea statelor membre de posibilitatea de a-şi exercita propria competenţă.

Articolul 2 D

(1) Statele membre îşi coordonează politicile economice în cadrul Uniunii. În acest scop, Consiliul adoptă măsuri şi, în special, orientările generale ale acestor politici.

Statelor membre a căror monedă este euro li se aplică dispoziţii speciale.

(2) Uniunea ia măsuri pentru a asigura coordonarea politicilor de ocupare a forţei de muncă ale statelor membre şi, în special, prin definirea orientărilor acestor politici.

(3) Uniunea poate adopta iniţiative pentru a asigura coordonarea politicilor sociale ale statelor membre.
Articolul 2 E

Uniunea este competentă să desfăşoare acţiuni de sprijinire, de coordonare sau completare a acţiunii statelor membre. Prin finalitatea lor europeană, aceste acţiuni au următoarele domenii:

(a) protecţia şi îmbunătăţirea sănătăţii umane;

(b) industria;

(c) cultura;

(d) turismul;

(e) educaţia, formarea profesională, tineretul şi sportul;

(f) protecţia civilă;

(g) cooperarea administrativă.”

Prin Tratatul de la Lisabona este introdus un articol (Art. 61E), în cadrul Titlului 4 – Spaţiul de libertate, securitate şi justiţie – care delimitează clar competenţele statelor membre în privinţa asigurării ordinii publice interne a unui stat de competenţa Uniunii. Astfel, statele membre au competenţă deplină în asigurarea ordinii publice:

Articolul 61 E, cu referire la titlul privind spaţiul de libertate, securitate şi justiţie, menţionează:

„Prezentul titlu nu aduce atingere exercitării responsabilităţilor care revin statelor membre pentru menţinerea ordinii publice şi pentru apărarea securităţii interne”.    
Mai mult, – Cap 4 – Cooperarea judiciară în materie penală (art. 82 - ex-articolul 31 TUE) stipulează:
„(2) În măsura în care este necesar pentru a facilita recunoaşterea reciprocă a hotărârilor judecătoreşti şi a deciziilor judiciare, precum şi cooperarea poliţienească şi judiciară în materie penală cu dimensiune transfrontalieră, Parlamentul European şi Consiliul, hotărând prin directive în conformitate cu procedura legislativă ordinară, pot stabili norme minime. Aceste norme minime iau în considerare diferenţele existente între tradiţiile juridice şi sistemele de drept ale statelor membre.

Acestea se referă la:

(a) admisibilitatea reciprocă a probelor între statele membre;

(b) drepturile persoanelor în procedura penală;

(c) drepturile victimelor criminalităţii;

(d) alte elemente speciale ale procedurii penale pe care Consiliul le-a identificat în prealabil printr-o decizie; pentru adoptarea acestei decizii, Consiliul hotărăşte în unanimitate, după aprobarea Parlamentului European.

Adoptarea normelor minime prevăzute la prezentul alineat nu împiedică statele membre să menţină sau să adopte un nivel mai ridicat de protecţie a persoanelor”.

În plus, Art. 276 prevede că „În exercitarea atribuţiilor sale privind dispoziţiile părţii a treia titlul V capitolele 4 şi 5, referitoare la spaţiul de libertate, securitate şi justiţie, Curtea de Justiţie a Uniunii Europene nu este competentă să verifice legalitatea sau proporţionalitatea operaţiunilor efectuate de poliţie sau de alte servicii de aplicare a legii într-un stat membru şi nici să hotărască cu privire la exercitarea responsabilităţilor care le revin statelor membre în vederea menţinerii ordinii publice şi a apărării securităţii interne”.

Astfel, Uniunea Europeană nu are competenţa de a emite acte normative cu aplicabilitate internă directă privind uzul de armă de către agenţii de poliţie din statele membre, aceasta fiind în competenţa exclusivă a statelor membre. Prin urmare, nu vom întâlni decizii, recomandări, directive emise la nivel comunitar, care să reglementeze uzul de armă pentru agenţii care desfăşoară misiuni stabilite de autorităţile poliţieneşti din statele membre.   

În România, specialiştii în apărare au stabilit că utilizarea forţei trebuie să se subscrie următoarelor cinci principii
:

a) folosirea forţei trebuie făcută în mod excepţional, când celelalte mijloace legale nu au dat rezultatul dorit;

b) folosirea forţei să se facă proporţional cu intensitatea şi gravitatea atacului;

c) folosirea forţei trebuie să se facă în mod gradual;

d) intervenţia în forţă a organelor abilitate de lege, cu mijloacele tehnice din dotare, se face numai după avertizarea şi somarea, prin mijloace de amplificare sonoră, a participanţilor la dezordine;

e) uzul de armă se face astfel încât să ducă la imobilizarea celor împotriva cărora se foloseşte arma, trăgându-se, pe cât posibil la picioare, pentru a evita moartea acestora.

România
Cadrul de reglementare:

Legea nr. 218 din 23 aprilie 2002 – Legea Poliţiei, cu completările şi modificările ulterioare, care abrogă Legea nr. 26/1994.
Legea nr. 360 din 6 iunie 2002 – Statutul Poliţistului - actualizat în baza următoarelor acte normative modificatoare, publicate în Monitorul Oficial al României, Partea I, până la 17 noiembrie 2008:

· Legea nr. 281/2003;

· Ordonanţa de urgenţă a Guvernului nr. 89/2003, aprobată cu modificări prin Legea nr. 101/2004;

· Legea nr. 101/2004;

· Ordonanţa de urgenţă a Guvernului nr. 102/2004, aprobată cu modificări prin Legea nr. 24/2005;

· Legea nr. 562/2004;

· Legea nr. 24/2005;
· Ordonanţa de urgenţă a Guvernului nr. 153 din 12 noiembrie 2008.
Legea 218/2002 specifică, la art 31 (h) că „în realizarea atribuţiilor ce îi revin, potrivit legii, poliţistul este investit cu exerciţiul autorităţii publice şi are următoarele drepturi şi obligaţii principale:

h) să poarte asupra sa armamentul şi muniţia necesare, indiferent dacă este în uniformă sau echipat civil, şi să folosească, pentru îndeplinirea misiunilor, autovehicule din dotare, cu sau fără însemnele distinctive ale poliţiei”.

 ART. 34

(1) Pentru descurajarea, împiedicarea şi neutralizarea acţiunilor agresive ale persoanelor care tulbură ordinea şi liniştea publică, acţiuni ce nu au putut fi înlăturate sau anihilate prin utilizarea altor mijloace, poliţiştii pot folosi scuturi de protecţie, căşti cu vizor, bastoane din cauciuc, bastoane cu energie electrostatică, dispozitive cu substanţe iritant-lacrimogene şi paralizante, jeturi de apă, arme cu glonţ din cauciuc şi cătuşe, câini de serviciu, precum şi alte mijloace de imobilizare care nu pun în pericol viaţa sau nu produc o vătămare corporală gravă.

(2) Mijloacele prevăzute la alin. (1) pot fi folosite împotriva persoanelor care:

a) întreprind acţiuni care pun în pericol integritatea corporală, sănătatea sau bunurile altor persoane;

b) blochează, în afara condiţiilor legii, căile publice de circulaţie, încearcă să pătrundă, pătrund fără drept sau refuză să părăsească sediile autorităţilor publice, ale partidelor politice, ale instituţiilor şi organizaţiilor de interes public ori privat, periclitează în orice mod integritatea sau securitatea acestora ori a personalului sau tulbură desfăşurarea normală a activităţii;

c) ultragiază persoanele cu funcţii ce implică exerciţiul autorităţii publice;

d) se opun sau nu se supun, prin orice mijloace, îndeplinirii solicitărilor legale ale poliţistului, numai dacă există o temere legitimă că prin acţiunile lor pot pune în pericol integritatea corporală sau viaţa poliţistului.

(3) Folosirea mijloacelor prevăzute la alin. (1) împotriva participanţilor la acţiunile agresive se va face în mod gradual, după avertizarea prealabilă asupra utilizării unor asemenea mijloace şi acordarea timpului necesar pentru încetarea acţiunilor şi conformarea la solicitările legale ale poliţistului; excepţie fac cazurile extreme. Orice acţiune în public şi în cazuri extreme se face prin anunţare: Poliţia!

(4) Folosirea mijloacelor prevăzute la alin. (1) nu trebuie să depăşească nevoile reale pentru împiedicarea sau neutralizarea acţiunilor agresive.

 Art. 35 prevede că „(1) În caz de necesitate poliţistul poate folosi, în situaţiile şi în condiţiile prevăzute de lege, forţa armelor albe sau a armelor de foc. Armele de foc se folosesc după somaţia: Stai, stai că trag!

(2) În cazurile de legitimă apărare poliţistul poate folosi armele de foc, fără somaţie.

(3) Folosirea armamentului din dotare pentru îndeplinirea atribuţiilor de serviciu, în condiţiile şi în situaţiile prevăzute de lege, înlătură caracterul penal al faptei”.

„Art. 36

Se interzice folosirea mijloacelor prevăzute la art. 34 şi 35 împotriva femeilor cu semne vizibile de sarcină, împotriva persoanelor cu semne vădite de invaliditate şi copiilor, cu excepţia cazurilor în care aceştia înfăptuiesc un atac armat sau în grup, care pune în pericol viaţa sau integritatea corporală a uneia ori mai multor persoane.

Art. 37

(1) Poliţia Română poate interveni în forţă, în condiţiile legii, împotriva celor care pun în pericol viaţa, integritatea sau sănătatea persoanelor ori a organelor de ordine, precum şi împotriva celor care ameninţă cu distrugerea unor clădiri sau bunuri de interes public ori privat.

(2) Folosirea mijloacelor din dotare se face numai după avertizarea şi somarea, prin mijloace de amplificare sonoră, a participanţilor la dezordine asupra necesităţii respectării legii şi ordinii publice. Dacă după avertizare se încalcă în continuare ordinea publică şi legile, poliţistul numit ca şef al dispozitivului de ordine sau şefii ierarhici îi somează pe participanţi folosind formula: Prima somaţie: Atenţiune, vă rugăm să părăsiţi ... Vom folosi forţa!, urmată de semnale sonore şi luminoase. Dacă după trecerea perioadei de timp necesare dispersării cei somaţi nu se supun, se foloseşte o ultima somaţie, astfel: Ultima somaţie: Părăsiţi ... Se va folosi forţa!

(3) Dacă în astfel de situaţii, precum şi în cele prevăzute de art. 47 din Legea nr. 17/1996 privind regimul armelor de foc şi al muniţiilor se impune uzul de armă, în prealabil se va folosi o ultimă somaţie, astfel: Părăsiţi ... Se vor folosi armele de foc!

(4) Folosirea mijloacelor de împiedicare şi constrângere încetează de îndată ce s-a restabilit ordinea publică.

Art. 38

Fiecare situaţie în care s-a făcut uz de armă se raportează de urgenţă ierarhic. De îndată ce va fi posibil, raportul va fi întocmit în scris. Dacă în urma uzului de armă s-a produs moartea sau vătămarea unei persoane, fapta se comunică de îndată procurorului competent, potrivit legii”.

Legea nr. 360/ 2002 privind Statutul poliţistului prevede în CAP. 1 - Dispoziţii generale - art. 1 că:

„(1) Poliţistul este funcţionar public civil, cu statut special, înarmat, ce poartă, de regulă, uniformă şi exercită atribuţiile stabilite pentru Poliţia Română prin lege, ca instituţie specializată a statului.

(2) Exercitarea profesiei de poliţist implică, prin natura sa, îndatoriri şi riscuri deosebite.

(3) Statutul special este conferit de îndatoririle şi riscurile deosebite, de portul de armă şi de celelalte diferenţieri prevăzute în prezentul statut. 
Cap 3, (Drepturile, îndatoririle şi restrângerea exerciţiului unor drepturi sau libertăţi ale poliţistului), secţiunea 1, art. 28 alin. 1(l) menţionează printre drepturile poliţistului, portul permanent al armamentului din dotare sau achiziţionat personal, în condiţiile legii, iar la alin. 2, se precizează că „armamentul dobândit personal se deţine după pensionare pe baza permisului obţinut, în condiţiile legii”;  

 Art. 65 (5) prevede că, în cazul în care un poliţist este suspendat din funcţie (potrivit reglementărilor legale în vigoare, din anumite motive legal întemeiate), în perioada suspendării acesta nu beneficiază de nici un drept dintre cele prevăzute în prezenta lege şi este obligat să predea armamentul, legitimaţia şi insigna”.
Austria
Instituţia poliţiei este organizată pe două paliere: central, reprezentat de Poliţia Federală, principala forţă de poliţie din Austria, subordonată Ministerului de Interne (9 comandamente de poliţie federală, corespunzătoare diviziunilor administrative), care are în atribuţii investigarea tuturor infracţiunilor grave, de la traficul de orice fel (droguri, arme, persoane etc) şi până la omoruri şi local, Poliţia Municipală, subordonată primarului, cu atribuţii în controlul traficului rutier, infracţiunile uşoare şi aplicarea deciziilor şi reglementărilor administrative, cu caracter local. De asemenea, forţele poliţiei municipale sunt forţele de reacţie în situaţii de urgenţă. Forţele de poliţie municipală sunt înarmate.
Directoratul general pentru securitate publică este subordonat Ministerului de Interne şi cuprinde:

· Poliţia federală;

· Comandamentul suprem al jandarmeriei – organizat în sistem militar - agenţii sunt înarmaţi; 
· Securitatea de stat;

· Investigaţii – Interpol.
Contingentele poliţiei federale şi ale jandarmeriei sunt înarmate cu pistoale, care pot fi completate cu alte echipamente, ca arme automate, carabine şi mitraliere
. 

Ofiţerii pot utiliza armele de foc în intervenţii unde este necesară autoapărarea şi ca ultimă metodă pentru a preveni comiterea unei infracţiuni de mare gravitate (ex. crimă sau evadarea unui infractor periculos). 

Înainte de utilizarea propriu zisă a armei de foc, poliţistul este obligat să someze persoana în cauză prin cuvintele: „Stop ! Aici poliţia!”, după care va executa foc în aer.  Acesta reprezintă avertismentul dat persoanei în cauză privind intenţia de a executa foc direct în cazul în care aceasta nu răspunde ordinelor. Executarea focului asupra persoanei vizate se face, în măsura în care este posibil, astfel încât să se evite zonele vitale, adică uciderea persoanei.   

Belgia

Cadrul de reglementare

Decretul regal din 10 aprilie 1995, cu modificările şi completările ulterioare privind armamentul poliţiei locale

Legea din 16 iulie 1992 de organizare a poliţiei, modificată şi completată ulterior
Legea din 11 februarie 1985, cu modificările şi completările ulterioare
Legea privind autorităţile locale

Codul penal

În Belgia, securitatea internă este asigurată de trei tipuri de forţe de poliţie, cu excepţia poliţiştilor din forţele speciale
:

· jandarmeria – care desfăşoară misiuni ale poliţiei administrative şi ale poliţiei judiciare, exercitându-şi aceste atribuţii pe întregul teritoriu al Belgiei); începând cu data intrării în vigoare a legii din 18 iulie 1991, jandarmeria este complet demilitarizată. Este subordonată Ministerului Justiţiei, pentru misiunile de poliţie judiciară, şi Ministerului de Interne, pentru misiunile poliţiei administrative.

· poliţia judiciară de pe lângă parchete – are ca atribuţii suprimarea criminalităţii, descoperirea infracţiunilor grave şi arestarea autorilor acestora, precum şi desfăşurarea de operaţiuni de investigaţii;

· poliţia locală (organizată potrivit Legii din 11 februarie 1985, cu modificările şi completările ulterioare, şi Legii din 16 iulie 1992 de organizare a poliţiei, modificată şi completată ulterior) – se află sub autoritatea primăriei, fiind subordonată Ministerului de Interne. Are competenţe în asigurarea ordinii publice şi controlul circulaţiei rutiere. Este de două tipuri: poliţia urbană, care  funcţionează în localităţi cu un număr mai mare de 10.000 locuitori şi poliţia rurală, care funcţionează în localităţi cu minimum 5000 de locuitori. Pentru localităţi cu un număr de locuitări cuprins între 5000 şi 10.000, consiliul municipal poate opta pentru oricare dintre cele două tipuri de poliţie locală. 

În virtutea principiului autonomiei locale, fiecare localitate are libertatea de a organiza şi administra poliţia locală potrivit propriilor necesităţi, articolul 189 din legea autorităţilor locale menţionând între atribuţiile consiliilor locale, stabilirea, prin hotărâre locală, a condiţiilor de recrutare, formare, numire şi avansare a funcţionarilor poliţiei locale, în limitele stabilite de dispoziţiile generale prevăzute de decretele regale. 
Art. 172 din legea privind autorităţile locale, prevede că primarul este şeful corpului de poliţie locală în exercitarea misiunilor de poliţie administrativă.

În exercitarea misiunilor de poliţie judiciară, Ministerul Justiţiei poate stabili pentru poliţia locală directivele generale necesare îndeplinirii unor astfel de misiuni. În această calitate, funcţionarii poliţiei locale care au calitatea de ofiţeri de poliţie judiciară se află sub autoritatea procurorilor şi autorităţilor Curţilor de apel.   

În alte situaţii, magistraţii parchetului şi judecătorii de instrucţie pot delega atribuţiile lor ofiţerilor de poliţie judiciară, în vederea îndeplinirii actelor de poliţie judiciară.  

Printre atribuţiile prevăzute de lege, menţionăm: 

· supravegherea condamnaţilor eliberaţi condiţionat şi a inculpaţilor judecaţi în stare de libertate;
· capturarea deţinuţilor şi condamnaţilor evadaţi;

· supravegherea respectării legii şi a altor prevederi legale care  reglementează accesul străinilor pe teritoriul naţional, dreptul de şedere, stabilire şi expulzare.
Aceste competenţe sunt exercitate împreună cu alte forţe de securitate internă: jandarmeria şi/sau serviciile speciale ale poliţiei. 
Utilizarea forţei
Legea privind funcţionarea poliţiei din 5 august 1992, cu modificările şi completările ulterioare
, dispune în art. 37 că „în exercitarea misiunilor lor, forţele de poliţie adminsitrativă sau judiciară pot, luând în considerare riscurile care pot interveni, să recurgă la forţă pentru a apăra un interes legitim ce nu poate fi atins în alt mod. Recurgerea la forţă trebuie să fie făcută într-o manieră raţională şi proporţională cu obiectivul urmărit şi numai precedată de avertizare, cu excepţia cazului când acest lucru nu este posibil”.
De asemenea, potrivit legii care reglementează funcţionarea poliţiei locale (art. 34), se poate recurge la forţă „pentru a apăra un interes legitim care nu poate fi apărat în alt mod” şi numai într-o „manieră raţională şi proporţională cu obiectivul urmărit”.   

Poliţia locală este un corp de poliţie înarmat. Decretul regal din 10 aprilie 1995 privind armamentul poliţiei locale, cu modificările şi completările ulterioare privind armamentul poliţiei locale prevede faptul că agenţii poliţiei locale dispun de următoarele arme:

· baston;

· revolver şi/sau un pistol semiautomat;

· spray cu gaze lacrimogene.

Articolul 38 al Legii din 5 august 1992, cu modificările şi completările ulterioare, prevede că poliţia locală nu poate face uz de aceste arme decât în următoatele cazuri:

1. în caz de legitimă apărare, cu aplicarea dispoziţiilor art. 416 şi 417 Cod penal;

2. contra persoanelor înarmate sau în direcţia vehiculelor care au la bord persoane înarmate, în caz de omor sau de flagrant delict comis cu violenţă, cu aplicarea dispoziţiilor art. 41 al Codului de procedură penală, cu excepţia cazului în care se presupune că aceste persoane sunt înarmate şi sunt gata să folosească aceste arme contra unor persoane; 
3. în caz de absolută necesitate, funcţionarii de poliţie ai poliţiei locale şi ai jandarmeriei nu pot apăra prin utilizarea armelor de foc persoanele în situaţii speciale, funcţionarii poştei sau transporturile de bunuri periculoase, decât în conformitate cu instrucţiunile şi sub responsabilitatea unui ofiţer al poliţiei administrative;

4. în caz de absolută necesitate, funcţionarii de poliţie ai poliţiei locale, ai jandarmeriei, ai poliţiei judiciare de pe lângă parchete nu pot apăra în alt mod persoanele cărora le asigură protecţia în cadrul executării unei misiuni de poliţie judiciară, prin utilizarea armelor de foc, decât în conformitate cu instrucţiunile şi sub responsabilitatea unui ofiţer de poliţie judiciară.

Recurgerea la armele prevăzute în paragrafele precedente se efectuează după avertisment cu voce tare sau prin toate mijloacele disponibile,       executându-se, după avertismentul verbal, foc în plan vertical, cu excepţia cazurilor în care acest lucru nu este posibil.     

Danemarca 

Cadrul de reglementare

Act on Police Activities – Legea care reglementează activităţile poliţiei – intrată în vigoare la 1 august 2004. 
Din 1996 poliţia daneză a raportat utilizarea armelor de foc într-un număr cuprins între 196 şi 305 incidente pe an. Numărul total de raportări pentru această perioadă a fost de 2725. Ca medie, descărcări voluntare ale armelor au avut loc într-un procent de 6% din incidente, incluzând şi focurile de avertisment.

În Danemarca, poliţia este constituită într-un singur serviciu naţional, divizat în 12 unităţi districtuale
. Angajaţii (începând cu vârsta de 21 de ani) urmează un program de pregătire din 4 module, cu o durată totală de aproximativ 3 ani. Cursurile de bază I şi III sunt teoretice, fiecare cu o durată de 8 luni, în care candidaţii urmează colegiul naţional de poliţie. Cursurile de bază II şi IV – 12-18 luni - constau în pregătire practică, „on the job training” – la locul de muncă - în care candidaţii sunt repartizaţi în unităţile de poliţie districtuală, sub supravegherea celor mai experimentaţi ofiţeri de poliţie. Ultimul curs, de minimum 5 luni, reprezintă antrenamentul în unităţi de pregătire tactică (situaţii extreme, periculoase, tulburări publice etc).  

Începând cu anul 1965, toţi ofiţerii de poliţie sunt pregătiţi în utilizarea armelor şi dotaţi cu pistoale personale, iar începând cu anul 2008, şi cu     spray-uri cu piper. Unităţile speciale au la dispoziţie arme semi-automate, puşti mitraliere, alte dispozitive speciale care sunt utilizate în operaţiunile de mare risc. 

Actul normativ care reglementează utilizarea forţei (inclusiv a armelor de foc) este Danish Act on Police Activities – Legea care reglementează activităţile poliţiei. 
Reglementările de bază privind utilizarea forţei, inclusiv a armelor de foc, se regăsesc în secţiunile 16 şi 17 ale legii:

„16 (1) Poliţia poate utiliza forţa numai dacă este necesar şi justificat şi numai dacă o astfel de măsură este rezonabilă în raport cu scopul urmărit. Orice evaluare a justificării utilizării forţei trebuie să se facă proporţional cu riscurile care ar putea fi provocate unei terţe părţi.  
(2) Forţa trebuie utilizată astfel încât, în circumstanţele date, să provoace daune fizice cât mai mici.

17 (1) Armele de foc vor fi utilizate doar în următoarele situaţii:

i) pentru a înlătura un atac care se produce sau este pe cale de a se produce asupra unei persoane;

ii) pentru a preîntâmpina un alt pericol iminent asupra vieţii unei persoane sau asupra unei persoane căreia îi este grav afectată integritate fizică; (...)

iv)  pentru a asigura arestarea unei persoane care a comis sau este suspectată, din motive întemeiate, că a comis  un atac asupra altei persoane, cu excepţia situaţiei în care riscul ca acea persoană să comită un nou astfel de atac să nu existe;    

(2) Înaintea utilizării propriu-zise a armei de foc, poliţia va avertiza persoana în cauză, în cel mai scurt timp, asupra faptului că există intenţia de a se utiliza arma de foc, după care va fi executat foc de avertisment, în cazul în care persoana căreia îi este adresat ordinul nu răspunde avertismentului. Ofiţerul care execută operaţiunea trebuie să se asigure că persoana în cauză observă ordinul.

(3) În cazul existenţei unui risc evident de rănire a unei terţe persoane, utilizarea propriu-zise a armei de foc este o măsură de ultimă instanţă. (...)

(5) În cazul în care o persoană este rănită, aceasta va fi imediat examinată de un doctor”.       

Ofiţerii poliţiei daneze au obligaţia, ca şi cei ai poliţiei suedeze, să raporteze superiorului utilizarea armei de foc, prin completarea unui formular special în care sunt descrise faptele şi circumstanţele derulării evenimentului, precum şi a motivelor care au condus la luarea unei astfel de măsuri. 

„Utilizarea armei de foc” implică inclusiv executarea de foc de avertisment sau foc propriu-zis asupra unei persoane, ca şi utilizarea pistolului sau ameninţarea cu folosirea armei cu scopul ca persoana căreia îi este adresat un anumit ordin să îl execute. 

Rapoartele întocmite în acest sens sunt examinate de către persoana împuternicită cu analiza cazului din respectiva unitate de poliţie districtuală.  

În cazul în care o persoană este rănită sau ucisă de un ofiţer de poliţie, incidentul va fi analizat de o comisie specială a procuraturii
.      
Franţa

Statul este responsabil pentru protecţia persoanelor şi a proprietăţilor, menţinerea ordinii publice şi aplicarea legii. Aceste competenţe specifice sunt puse în practică prin două instituţii, Poliţia Naţională (combaterea infracţionalităţii, a crimei organizate etc, prin asistenţa serviciilor regionale ale poliţiei judiciare) şi Jandarmeria Naţională (parte integrantă a forţelor armate, cu unele dintre atribuţii, similare cu ale poliţiei naţionale în domeniul investigaţiilor de natură penală). 

Cadrul de reglementare
Decretul nr. 2000-276 din 24 martie 2000
 care stabileşte modalităţile de aplicare ale art. L. 412-51 din Codul comunităţilor locale
 şi privind armamentul utilizat de agenţii de poliţie municipală prevede: „circumstanţele şi condiţiile în care agenţii de poliţie municipală sunt autorizaţi să poarte armă sunt cele definite în prezentul decret”.

Colectivităţile locale pot achiziţiona, deţine şi conserva arme, componente şi muniţii necesare serviciilor de poliţie locală în anumite condiţii, primarul având responsabilitatea să vegheze la respectarea obligaţiilor care incumbă colectivităţilor locale şi agenţilor poliţiei municipale în aplicarea dispoziţiilor legale.
Armele pe care le pot avea în dotare poliţiştii sunt încadrate în categorii distincte (art. 2 al decretului), iar misiunile la care aceste arme pot fi utilizate sunt: 

· supravegherea drumurilor publice şi private şi a locurilor deschise unde persoanele pot fi expuse unui risc identificat de natură a ameninţa securitatea individuală;

· supravegherea serviciilor de transport public de persoane;

· paza clădirilor publice, a locuinţelor sau a proprietăţilor expuse unor riscuri speciale de insecuritate.

Agenţii de poliţie sunt autorizaţi să poarte arma la cererea serviciilor poliţiei naţionale sau a jandarmeriei naţionale, în locurile unde pot apărea tulburări ale liniştii publice.   

Agentul de poliţie municipală autorizat să poarte anumite categorii de arme trebuie să fie instruit în mânuirea acestui tip de armă, instruire care are o durată de cel puţin două săptămâni, necesară la încadrarea în serviciile de poliţie ale statului. La sfârşitul perioadei de instruire, agentul primeşte un certificat, a cărei copie este transmisă autorităţii locale şi prefectului.

Agentul de poliţie nu poate face uz de arma care i-a fost dată în dotare decât în caz de legitimă apărare, în condiţiile prevăzute de art. 122-5 din Codul penal. El poate utiliza în misiunile desfăşurate doar armamentul din dotare pus la dispoziţia sa de autoritatea care îl are în subordine. În exercitarea misiunilor sale, agentul de poliţie poartă armă încărcată în tocul port-armă, ţinut la vedere. Aceastea sunt, în funcţie de tipul de armă, în poziţie armată sau nu.   

La încheierea programului, armele sunt predate şi depozitate în seifuri sau camere securizate. 
Agentul de poliţie este obligat să aducă imediat la cunoştinţa organului ierarhic superior dacă armamentul din dotare a suferit deteriorări.  

 Toţi agenţii de poliţie care au în dotare arme sunt obligaţi să participe la cursuri periodice privind utilizarea acestora şi să prezinte certificate medicale care să ateste că sănătatea lor fizică şi psihică nu este incompatibilă cu utilizarea armelor. În caz contrar, permisul de port-armă este retras
. În plus, forţele de poliţie care sunt înarmate cu anumite categorii de arme trebuie să fi parcurs cursuri de formare prealabilă, atestate de Centrul naţional pentru funcţia publică teritorială
.  
Germania

Cadrul de regelementare

Codul penal

Reglementări cu caracter local, potrivit principiului autonomiei locale
Prevederile legale în vigoare autorizează uzul de armă în următoarele situaţii:

· protecţia altor persoane;
· autoapărare;

· pentru a ucide un infractor care a săvârşit un anumit tip de infracţiune foarte gravă (de exemplu luare de ostatici).
Forţa de constrângere utilizată în cadrul măsurilor pe care poliţia le poate lua trebuie să se încadreze între limitele stabilite de lege:

· utilizarea forţei fizice este reglementată de legile specifice privind funcţionarea  poliţiei şi de alte acte normative cu caracter general (ex. codul penal) care interzic, în principiu, utilizarea forţei de constrângere;

· dreptul la autoapărare şi protejarea vieţii sunt garantate prin lege oricărui cetăţean   (§ 32, 33 StGB – secţiunea 32 şi 33 din Codul penal). 
Titlul 4 al Codului penal reglementează utilizarea forţei în caz de autoapărare şi stare de necesitate. Astfel, în secţiunea 33 a Codului penal este menţionat faptul că orice persoană care excede în acţiunea sa de autoapărare limitele normale ale proporţionalităţii forţei utilizate, din cauza confuziei, panicii sau terorii, nu va răspunde penal pentru fapta sa. De asemenea, persoanele care sunt forţate de iminenţa unui pericol asupra vieţii, integrităţii, libertăţii, onoarei, proprietăţii sau altui interes legitim, care utilizează disproporţionat forţa pentru a îndepărta acest pericol iminent, nu vor răspunde penal (lipsind latura subiectivă a infracţiunii penale - vinovăţia).      

Cu referire la utilizarea metodelor de coerciţie, legile specifice care reglementează funcţionarea poliţiei utilizează termenul „constrângere fizică directă” (“unmittelbarer Zwang”). Constrângerea fizică directă este definită ca acţiunea asupra oamenilor, care implică utilizarea forţei fizice sau, a unor instrumente (bastoane, cătuşe) sau arme. Instrumentele care pot fi utilizate în astfel de misiuni sunt reglementate prin coduri elaborate de Ministerul de Interne (e.g. §§ 55 ff. PolGNRW).
Condiţiile legale în care este utilizată constrângerea fizică directă sunt:

· măsurile luate de poliţie nu pot fi aplicate în alt mod;

· va fi respectat principiul proporţionalităţii în utilizarea contrângerii fizice directe;

· constrângerea fizică directă are impactul estimat;

· măsurile de constrângere vor fi aplicate astfel încât să se utilizeze, din multitudinea de posibilităţi, măsura cea mai puţin primejdioasă, dar care are capacitatea de a avea efectul scontat.
Armele de foc pot fi utilizate fără avertisment, dacă acest lucru este necesar pentru prevenirea sau apărarea împotriva unui pericol efectiv asupra vieţii sau integrităţii fizice.                                    

Potrivit autonomiei locale, unele landuri au reglementări speciale în legătură cu conceptul de utilizare a forţei letale în scop de autoapărare                   (“Rettungsschuss”). Totuşi, specialiştii şi-au exprimat în numeroase rânduri scepticismul în privinţa legalităţii acestor reglementări specifice cu caracter local, în lipsa unui cadru legal cu caracter general. 
În cazul utilizării constrângerii fizice directe, agentul de poliţie în cauză trebuie să întocmescă şi să prezinte un raport pe care îl depune la unitatea de poliţie unde îşi desfăşoară activitatea. Un raport suplimentar către procuror este necesar în anumite condiţii, împotriva agentului de poliţie putând fi luate măsuri de sancţionare, în cazul în care anumite prevederi legale nu au fost respectate, în funcţie de necesitatea utilizării măsurii de constrângere fizică directă echivalentă gravitatăţii cazului. 
Italia
Cadrul de reglementare
Legea cadru nr. 65 din 7 martie 1986

Statutul poliţiei municipale

Decretul nr. 145 din 1987 al Ministrului de Interne
Regulamentului din 4 martie 1987 al Ministerului de Interne privind armamentul poliţiei municipale

Art. 52 şi 53 din Codul penal

Structura forţelor de poliţie italiene este foarte complexă, diferitele sale unităţi desfăşurându-şi activitatea potrivit competenţelor prevăzute de lege. Cu excepţia unităţilor speciale - penitenciare, gardieni cu atribuţii în domeniul forestier etc -  există patru corpuri principale de poliţie
.
Poliţia de stat cu atribuţii în menţinerea ordinii şi securităţii publice, prevenirea criminalităţii şi a delictelor şi intervenţie în caz de accidente sau catastrofe; 

Are trei tipuri de funcţiuni: 

· în calitate de poliţie administrativă, este responsabilă cu emiterea licenţelor şi a permiselor;

· în calitate de poliţie care asigură securitatea publică, are un serviciu de patrulă permanentă;

· funcţia de poliţie judiciară este exercitată prin activităţile pe care le desfăşoară în materie de prevenire şi control al infracţionalităţii.   
Are statut civil, fiind în subordinea Ministerului de Interne.
 Carabinierii (poliţie militarizată), cu atribuţii militare, contribuind la apărarea patriei şi a instituţiilor statului. Intervin direct în apărarea internă a teritoriului naţional, fiind implicaţi şi în acţiuni de mobilizare. Deţin şi atribuţii de poliţie: prevenirea şi reprimarea crimelor şi delictelor, urmărirea respectării legilor şi reglementărilor specifice, participarea la menţinerea ordinii şi securităţii publice, asigurarea securităţii dezbaterilor în cadrul procedurilor judecătoreşti, supravegherea deţinuţilor şi a frontierelor. Partajează o parte din competenţe cu poliţia de stat, pe care le exercită, în primul rând, în mediul rural.  
Corpul gardei de finanţe, poliţie cu statut militarizat, administrată de Ministerul de Finanţe. Are atribuţii în controlul şi prevenirea traficului de droguri, spălarea banilor, contrabandei, supraveghează securitatea alimentelor, previne scurgerea capitalurilor. Participă, împreună cu carabinierii, la controlul frontierelor. 
Toate aceste structuri ale poliţiei sunt subordonate Ministerului de Interne, în desfăşurarea de misiuni ale poliţiei administrative şi de menţinere a ordinii publice şi Ministerului Justiţiei, în acţiunile desfăşurate în cadrul misiunilor de poliţie judiciară.
Actele normative specifice reglementează uzul armelor de foc în următoarele situaţii
:
· autoapărare;

· alte cazuri speciale în care se justifică folosirea armelor de foc (în intervenţiile din cadrul operaţiunilor şi misiunilor desfăşurate – opunerea de rezistenţă, prevenirea săvârşirii unor infracţiuni grave, cum ar fi crima, violul, luarea de ostatici, răpiri de copii etc.).
În cel de-al doilea caz, procedura privind analiza dosarului cazului (în situaţia în care o persoană a fost rănită sau ucisă) este mai complexă, ofiţerul trebuind să demonstreze faptul că a fost obligat de circumstanţe de strictă necesitate să facă uz de arma de foc, în general pentru a răspunde autorilor care comit sau sunt gata să comită infracţiuni cu violenţă sau pentru a preveni comiterea unei infracţiuni de mare gravitate.

Un ofiţer de poliţie care utilizează arma de foc în alte circumstanţe sau cu nerespectarea prevederilor legale este pasibil de sancţiuni administrative sau sancţiuni prevăzute de Codul penal. Reacţia poliţistului privind utilizarea forţei trebuie, de asemenea, să fie proporţională cu pericolul reprezentat de gravitatea infracţiunii.   

Poliţia municipală, pe lângă atribuţiile pe care le are în domeniul administrativ în legătură cu competenţele comunităţilor locale, desfăşoară şi acţiuni în domeniul siguranţei circulaţiei rutiere, securităţii publice şi poliţiei judiciare. Primarul conduce poliţia municipală, sarcinile pe care acesta le repartizează forţelor de poliţie completându-se cu măsurile prevăzute de legi şi regulamente. 
Poliţia municipală îşi desfăşoară activitatea potrivit Legii cadru nr. 65 din 7 martie 1986, cu completările şi modificările ulterioare, şi al Regulamentului din 4 martie 1987 al Ministerului de Interne privind armamentul poliţiei municipale. Potrivit acestor norme de regmenetare, fiecare comunitate locală poate deţine un serviciu de poliţie municipală. 

Statutul poliţiei municipale precizează că, de obicei, acţiunile acesteia se limitează la teritoriul local, cu excepţia cazurilor când sunt mobilizate de autorităţi să desfăşoare operaţiuni în afara localităţilor, cu respectarea autonomiei locale.

Art. 6 al legii specifice din 1986 statuează că regiunile au posibilitatea să stabilească normele generale pentru înfiinţarea serviciilor de poliţie municipală şi să promoveze iniţiative pentru formarea profesională.

Art. 5 al legii prevede că o parte dintre agenţii poliţiei municipale au şi calitatea de agenţi de securitate publică, în cazul în care:

· sunt titulari de drepturi civile şi politice;

· nu au suferit condamnări sau alte pedepse pentru un delict voluntar şi nu au fost luate împotriva lor măsuri de prevenţie (anumite tipuri de interdicţii etc);

· nu au fost excluşi din forţele armate sau din alte structuri organizate cu caracter militar sau deposedaţi de drepturile publice.    

Prefectul este cel care are atribuţia ca, după verificarea îndeplinirii condiţiilor sus menţionate, să confere agenţilor de poliţie calitatea de agenţi de securitate publică. Această calitate autorizează portul de armă, fără a fi necesară obţinerea unei licenţe, pentru îndeplinirea misiunilor specifice. Agentul de poliţie trebuie să urmeze un curs de antrenament şi să promoveze în fiecare an probe de tir.   
Art. 5 din Legea din 1986 statuează că regulamentele municipale trebuie să stabilească modalităţile portului de armă în cadrul reglementărilor naţionale, în speţă ale Decretului nr. 145 din 1987 al Ministrului de Interne. 

Acest decret face referire la:

· tipologia armelor (pistoale semi-automate sau revolvere);

· numărul de arme disponibile pentru diferite comandamente de poliţie;

· accesul la poligoane pentru antrenamente.
Armamentul agenţilor de poliţie trebuie să fie proporţional şi perfect adaptat exigenţelor impuse de misiunile de autoapărare sau apărare şi în strânsă legătură cu tipul de serviciu furnizat.

Stabilirea serviciilor în cadrul cărora personalul poliţiei municipale are acces la armamanet se efectuează în baza unui regulament specific emis de fiecare autoritate locală. 
Prefectul, în baza statisticilor privind criminalitatea şi în cazul în care există probleme particulare în domeniul securităţii, poate solicita, prin primar, ca toţi agenţii de poliţie municipală care au şi calitatea de agenţi de securitate publică să fie înarmaţi. Această dispoziţie trebuie interpretată în sensul că primarul nu poate dispune ca toţi agenţii de securitate publică să fie înarmaţi, în lipsa unei hotărâri  exprese emisă de prefect în acest scop. 

Reglementările locale prevăd că agenţii din serviciile de intervenţie rapidă, patrulele de noapte şi agenţii de pază ai primăriilor sunt înarmaţi. 
În prezent, cea mai mare parte din agenţii poliţiei municipale sunt înarmaţi sau sunt pe cale de a fi înarmaţi.             

Numai agenţii din câteva unităţi de poliţie din localităţile foarte mici nu sunt înarmaţi.  
Modificările aduse legilor şi reglementărilor ulterioare în domeniu, după  adoptarea legii din 1986, au vizat trei axe de reformă a poliţiei municipale:

1. Extinderea autonomiei locale, prin dispunerea obligaţiei de a exista câte o unitate de poliţie municipală în toate localităţile, precum şi a obligaţiei de adoptare a regulamentului care cuprinde organizarea unităţii, în termen de 30 de zile de la crearea acesteia;

2. Precizarea şi clarificarea competenţelor poliţiei municipale. Pe lângă atribuţiile în domeniul poliţiei judiciare şi al siguranţei circulaţiei rutiere, este recunoscută calitatea de ”agenţi ai poliţiei municipale”, corespunzătoare competenţelor agenţilor de securitate publică. Aceste funcţiuni pot fi exercitate fără „limite temporale sau teritoriale”.    
3. Consolidarea autonomiei şi a responsabilităţii organismelor care  au în subordine unităţile de poliţie şi care vor emite avizul conform pentru toate operaţiunile desfăşurate de detaşamentele sau comandamentele de poliţie.     
Marea Britanie

Cadrul de reglementare

În Marea Britanie, uzul de armă
 este reglementat prin Codul Poliţiei privind utilizarea armelor de foc şi a armelor neletale
, Manualul poliţiei pentru utilizarea armelor de foc
, Legea din 2002 privind reforma poliţiei, Legea Poliţiei din 1997
, Manualul ACPO privind protecţia împotriva terorismului, Legea din 1984 privind poliţia şi probele în domeniul penal, Codul penal (secţiunea 3). 

Scăderea ratei infracţionalităţii şi a tulburărilor sociale sunt principalele puncte de interes şi rolul cheie al Poliţiei. Astfel, toate activităţile, misiunile şi operaţiunile se desfăşoară pe următoarele paliere:

· identificarea şi evaluarea riscurilor/ameninţărilor;

·  reducerea şi managementul riscurilor;

· răspunsul forţelor de poliţie care trebuie să fie proporţional, efectiv şi echitabil.

Toate aceste activităţi se vor desfăşura în limitele cadrului de legalitate stabilit prin dreptul intern
 şi dreptul internaţional
. 

Potrivit definiţiei din capitolul 5 par. 10.1 al Manualului, un ofiţer autorizat cu port arma este un poliţist care a fost selectat şi pregătit în utilizarea armelor, în operaţiuni specifice. Poliţistul trebuie să îndeplinească un anumit nivel de competenţă în mânuirea armelor, cunoştinţele tactice, abilităţile de tragere şi discernământ, astfel cum sunt cerute de ofiţerul şef al forţelor special abilitate. Un astfel de poliţist trebuie să fie instruit în mânuirea mai multor tipuri de arme şi/sau diferite tactici. Toţi poliţiştii AFO participă la programe de antrenament şi recalificare, frecvenţa acestora depinzând de rolul lor.      

Codul penal
 prevede în secţiunea 3 că o persoană abilitată poate utiliza forţa în condiţiile de prevenire a criminalităţii, sau când efectuează sau asistă arestarea legală a infractorilor sau a persoanelor suspectate de infracţiuni sau care au săvârşit anumite ilegalităţi. Prin modificarea adusă în anul 2005 Codului penal, în secţiunea 3 s-a introdus un nou alineat (1A)
, care prevede că: în cazul în care o persoană face uz de forţă în condiţiile de prevenire a criminalităţii, pentru a apăra o altă persoană sau o proprietate de un ifractor care se află deja sau urmează să intre în mod fraudulos într-un imobil sau o proprietate, acea persoană nu va fi considerată vinovată de comiterea unei infracţiuni în legătură cu utilizarea forţei, cu excepţia cazurilor în care:

· gradul de forţă folosit este în mod vădit disproporţionat şi

· această forţă disproporţionată a fost folosită cu intenţie.    

Secţiunea 117 din  Police and Criminal Evidence Act 1984 precizează că, în cazul în care, potrivit prevederilor acestei legi, i se conferă unui poliţist un mandat şi legea nu  prevede că acest mandat poate fi exercitat cu permisiunea unei alte persoane în afară de acest poliţist, el poate folosi forţa, dacă este necesar, în exercitarea acestui mandat (orice ar presupune îndeplinirea lui). 

Nu se aplică nicio sancţiune persoanei la care face referire paragraful anterior, fără aprobarea procurorului.

Codul poliţiei privind utilizarea armelor de foc şi a armelor neletale
 se aplică, potrivit subsecţiunii 133, regimului tuturor armelor utilizate de către forţele speciale de poliţie, inclusiv a armelor neconvenţionale sau a muniţiilor care nu sunt subscrise unei definiţii exacte a armelor de foc, dar care sunt absolut necesare în activităţile de comandă, intervenţie, desfăşurare de forţe sau alte scopuri prevăzute de lege. Întregul echipament alcătuit din aceste arme de foc sau arme neletale urmează regimul „armelor pentru care este necesară autorizaţie specială” (art. 1.3.4 din cod) şi sunt cuprinse într-o listă care face parte din Manualul poliţiei pentru utilizarea armelor de foc
.    

Subsecţiunea 1.4.1 a codului, „armed support of police operations” – armele utilizate în operaţiunile desfăşurate de poliţie – prevede că, pentru a îndeplini toate atribuţiile care le revin, o parte din forţele speciale de poliţie trebuie să fie înarmate, permisul de port armă fiindu-le acordat de o autoritate în domeniu care eliberează o autorizaţie specială în acest sens. Toate persoanele implicate în utilizarea armelor pentru care este necesară autorizaţia specială (ofiţeri de poliţie, comandanţii lor, instructorii, persoanele care autorizează uzul) trebuie atent selectate, pregătite şi, de asemenea, trebuie să le fie evaluate şi reevaluate competenţele, pentru a asigura faptul că aceste persoane au aptitudinile necesare pentru astfel de responsabilităţi. 

Ori de câte ori este necesar uzul de forţă, poliţiştii trebuie să aibă în vedere următoarele principii:

- respectul pentru viaţă;

- principiul acţiunii proporţionale şi adecvate în raport cu circumstanţele şi obictivele care legitimează o astfel de acţiune;

- asigurarea că asistenţa şi ajutorul medical sunt acordate pentru orice persoană rănită sau afectată, cât mai repede posibil (1.4.4).

Toate prevederile cuprinse în cod urmează cadrul general al legilor care reglementează uzul de forţă:

· principiile descrise de dreptul internaţional, în special prevederile Convenţiei Europene a Drepturilor Omului, integrate în legislaţia naţională a Marii Britanii (Legea din 1998 privind drepturile omului);

· prevederi ale dreptului comun;

· prevederi ale unor legi speciale
;

Inspectoratul de poliţie
 este instituţia care monitorizează utilizarea de către forţele speciale de poliţie a armelor care necesită autorizaţie specială. În acest sens, inspectoratul de poliţie are atribuţii în: 

· distribuirea forţelor care sunt abilitate cu evaluarea riscurilor şi ameninţărilor;

· selecţia şi pregătirea ofiţerilor autorizaţi să utilizeze astfel de arme, sau ai celor în drept să furnizeze expertiză tactică privind utilizarea lor sau să conducă investigaţiile incidentelor produse în legătură cu această utilizare;

· în conformitate cu prevederile acestui cod şi cu ghidul ACPO (manualul ACPO)
.  

Manualul ACPO este documentul de bază care reglementează utilizarea armelor de foc de către forţele speciale britanice de poliţie. 

Forţele speciale de poliţie care pot utiliza arme de foc cuprind toţi ofiţerii forţelor britanice de poliţie care au autorizaţie specială de port-armă şi de utilizare a acestora. Precizarea este importantă întrucât, prin actele normative care reglementează funcţionarea poliţiei, se menţionează că „serviciul de poliţie din Marea Britanie şi Scoţia rămâne, în mod predominant, un serviciu neînarmat” (art. 1.4 din Codul privind utilizarea armelor de foc).  În acest context, este evident faptul că numai o parte din forţele de poliţie (special învestite şi cu anumite grade) au acces la portul şi utilizarea armelor de foc, în baza unor reglementări legale speciale şi sub atenta monitorizare de către instituţii ale autorităţii statului. 

Capitolul 2 al Manualului ACPO reglementează situaţiile în care se poate face uz de armă
: 

- menţinerea păcii;
- infracţiuni grave şi tulburări sociale:

· îndreptate împotriva vieţii cetăţenilor;

· care violează drepturile şi libertăţile fundamentale ale omului;

· care îngrădesc oportunităţile de refacere economică sau socială în comunităţi.

Pe lângă poliţiştii care utilizează armele de foc, există în Marea Britanie o structură specială care are în dotare vehicule înarmate
, care patrulează, cu echipaje de minimum doi ofiţeri specializaţi în astfel de echipamente, armele de foc fiind, de regulă, integrate într-o armură. 

Suedia

Cadrul de reglementare

Codul penal

Legea Poliţiei nr 387 din 1984 cu modificările şi completările ulterioare

Ordonanţa Guvernului privind utilizarea armelor de foc de către forţele de poliţie (1969:84; republicată 1984:732).
Reforma majoră din 1965 a forţelor de poliţie a transferat statului întreaga responsabilitate pentru funcţionarea instituţiei. Ca urmare a acestei reforme, forţele de poliţie au fost înarmate. 

În exercitarea atribuţiilor şi competenţelor ce le revin şi pentru îndeplinirea misiunilor, poliţia poate utiliza arme de foc, gaze lacrimogene sau alte echipamente speciale, în cazul în care utilizarea forţei împotriva unei persoane  este necesară. Aceste echipamente se utilizează în circumstanţe excepţionale. 

Potrivit Codului penal suedez, este considerată o crimă utilizarea armelor împotriva altei persoane sau ameninţarea cu folosirea lor, în alt mod decât în cazurile în care este ameninţată viaţa, integritatea, proprietatea sau alte interese majore ocrotite prin lege  (secţiunea 4 din Cap. 24 al Codului penal). 

Capitolul 24 al Codului penal prevede că un act comis de o persoană pentru autoapărare constituie infracţiune numai dacă, în raport cu natura agresiunii (instrumentele utilizate, circumstanţele etc), poate fi apreciat ca nejustificat.

Dreptul la autoapărarea există împotriva:

1. unui atac iminent împotriva unei persoane sau proprietăţi;

2. unei persoane violente sau care ameninţă cu violenţa şi care obstrucţionează reintrarea în posesia unei proprietăţi;

3. unei persoane care a pătruns ilegal sau încearcă să pătrundă ilegal într-o cameră, casă, curte sau ambarcaţiune;

4.  unei persoane care refuză să părăsească locuinţa, când i se ordonă să facă acest lucru (Legea nr. 458 din 1994).  
Secţiunea 6 a Codului penal (cap 24) prevede că poliţiştii care se află       într-una din situaţiile menţionate anterior, chiar şi în cazul în care utilizează forţa într-un mod disproporţionat, nu sunt răspunzători pentru această utilizare, dacă circumstanţele sau starea de fapt în care s-au derulat faptele au împiedicat luarea unor decizii logice care să poată fi aplicate.       

Legea Poliţiei nr 387 din 1984, cu modificările şi completările ulterioare, reglementează în mod special dreptul poliţiştilor şi al altor persoane abilitate să utilizeze forţa. Incidentele în care au fost utilizate armele de foc se raportează instituţiei superioare (National Police Board - NPB). Utilizarea armelor de foc este reglementată prin Ordonanţa Guvernului privind utilizarea armelor de foc de către forţele de poliţie (1969:84; republicată 1984:732). 

Potrivit legii, utilizarea armei de foc presupune descărcarea ei (Ordonanţa privind utilizarea armelor de foc de către poliţie).

Secţiunile 27 şi 28 ale Legii privind poliţia
 impun necesitatea ca un ofiţer de poliţie care utilizează într-o intervenţie cătuşele, arma de foc, gazele lacrimogene sau alte echipamente similare, pentru a opri un vehicul sau alt mijloc de transport, să înregistreze în scris, printr-o declaraţie, această acţiune. Declaraţia trebuie să cuprindă motivul intervenţiei. Agentul autorizat este responsabil pentru această înregistrare care se va depune la superiorul său, în cel mai scurt timp posibil. NPB este instituţia care decide dacă fiecare intervenţie exercitată într-un anumit caz trebuie înregistrată, precum şi modalitatea în care se va face acest lucru. De asemenea, aceeaşi instituţie stabileşte dacă înregistrarea va fi semnată de către persoana care a înregistrat intervenţia sau de către persoana care a desfăşurat această intervenţie.  

Înregistrarea va cuprinde:

· numele agentului autorizat să desfăşoare intervenţia;

· motivul care a justificat intervenţia;

· numele agentului care a desfăşurat intervenţia;

· numele persoanei asupra căreia s-a desfăşurat intervenţia;

· data şi ora la care a fost desfăşurată acţiunea;

· alte informaţii relevante privind derularea acţiunii.

Pe lângă ofiţerii de poliţie există şi alte categorii de personal care pot efectua asemenea tipuri de acţiuni (ex. garda pentru menţinerea ordinii publice). Autoritatea poliţiei stabileşte dacă acestora li se aplică aceleaşi obligaţii privind înregistrarea unei acţiuni ca ofiţerilor de poliţie.

Secţiunea 10 a Legii privind poliţia cuprinde prevederi referitoare la utilizarea forţei de către un ofiţer al poliţiei.

Acesta poate utiliza forţa în următoarele cazuri:

1. este forţat sau ameninţat cu utilizarea forţei;

2. împotriva unei persoane care, fiind în stare de judecată, este investigată sau urmează să fie privată de libertate, încearcă să evadeze sau ofiţerul care o are în pază întâmpină rezistenţă la luarea unei măsuri legale;

3. pentru a preîntâmpina producerea unei infracţiuni sau a unei ameninţări asupra vieţii, integrităţii fizice sau a proprietăţii sau un risc de mare pericol asupra mediului;

4. pentru îndepărtarea unei persoane dintr-o anumită zonă, din anumite considerente;

5. oprirea unui vehicul sau a unui mijloc de transport, din anumite considerente;

6.  pentru a intra, a opri, a izola, a evacua o cladire, o încăpere, un loc, din anumite motive întemeiate;

7. această măsură este indispensabilă pentru menţinerea ordinii şi siguranţei publice şi este evident că nu poate fi aplicată fără a utiliza forţa.

Poliţia militară desfăşoară activităţi similare cu ale poliţiei. Ofiţerii poliţiei militare sunt asimilaţi personalului angajat în poliţie şi, în principiu, au aceleaşi competenţe cu ofiţerii poliţiei când desfăşoară misiuni de menţinere a ordinii şi siguranţei Forţelor Armate, inclusiv în privinţa utilizării forţei. Cu aceleaşi competenţe şi atribuţii sunt învestiţi şi ofiţerii din garda de coastă, care iau parte la operaţiuni de menţinere a ordinii publice în conformitate cu reglementările speciale
.    

� Convenţia Europeană a Drepturilor Omului, cunoscută şi sub denumirea de Convenţia pentru Protecţia Drepturilor Omului şi Libertăţilor Fundamentale, este un compendium al drepturilor fundamentale elaborat de � HYPERLINK "http://ro.wikipedia.org/wiki/Consiliul_Europei" \o "Consiliul Europei" �Consiliul Europei�, semnat la � HYPERLINK "http://ro.wikipedia.org/wiki/4_noiembrie" \o "4 noiembrie" �4 noiembrie� � HYPERLINK "http://ro.wikipedia.org/wiki/1950" \o "1950" �1950� la � HYPERLINK "http://ro.wikipedia.org/wiki/Roma" \o "Roma" �Roma� şi intrat în vigoare la � HYPERLINK "http://ro.wikipedia.org/wiki/3_septembrie" \o "3 septembrie" �3 septembrie� � HYPERLINK "http://ro.wikipedia.org/wiki/1953" \o "1953" �1953�. � HYPERLINK "http://ro.wikipedia.org/wiki/Rom%C3%A2nia" \o "România" �România� a ratificat Convenţia Europeană a Drepturilor Omului la data de � HYPERLINK "http://ro.wikipedia.org/wiki/20_iunie" \o "20 iunie" �20 iunie� � HYPERLINK "http://ro.wikipedia.org/wiki/1994" \o "1994" �1994�. Aceasta a deschis calea petiţiilor individuale în faţa � HYPERLINK "http://ro.wikipedia.org/wiki/CEDO" \o "CEDO" �CEDO� din partea persoanelor fizice şi juridice române.


� Cauza McCann şi alţii contra Regatului Unit al Marii Britanii şi Irlandei de Nord, referitoare la tirurile mortale ale soldaţilor britanici asupra a trei membri ai IRA bănuiţi de pregătirea unui atentat terorist cu bombă în Gibraltar.


� www.coe.ro/down_pdf.php?abs_path=documente_traduceri/documente/politia.pdf -


� Principiul subsidiarităţii este un principiu central al dreptului european supranaţional, fiind esenţial atât în sistemul protecţiei europene a drepturilor omului, cât şi în cel a dreptului comunitar european. Are la bază idea conform căreia competenţele trebuie exercitate la un nivel cât mai aproape posibil de cetăţeni.


Conform acestui principiu, consacrat de art. 5 alin. 2 al TCE şi reluat în Tratatul de la Lisabona, în domeniile care nu sunt de competenţa exclusivă a Uniunii, îi este permis să devină activă numai dacă obiectivele urmărite nu pot fi atinse într-o măsură suficientă pe plan naţional de către statele membre şi datorită dimensiunilor sau efectelor acţiunii vizate, aceasta poate fi realizată mai bine la nivel comunitar.


Astfel, articolul 3b al Tratatului de la Lisabona prevede:


„(1) Delimitarea competenţelor Uniunii este guvernată de principiul atribuirii.


 Exercitarea acestor competenţe este reglementată de principiile subsidiarităţii şi proporţionalităţii.


(2) În temeiul principiului atribuirii, Uniunea acţionează numai în limitele competenţelor care i-au fost atribuite de statele membre prin tratate pentru realizarea obiectivelor stabilite prin aceste tratate. Orice competenţă care nu este atribuită Uniunii prin tratate aparţine statelor membre.


(3) În temeiul principiului subsidiarităţii, în domeniile care nu sunt de competenţa sa exclusivă, Uniunea intervine numai dacă şi în măsura în care obiectivele acţiunii preconizate nu pot fi realizate în mod satisfăcător de statele membre nici la nivel central, nici la nivel regional şi local, dar datorită dimensiunilor şi efectelor acţiunii preconizate, pot fi realizate mai bine la nivelul Uniunii”.


Din textul Tratatului rezultă două caracteristici principale ale acestui principiu care reglementează exercitarea competenţelor acordate prin tratat:


limitează intervenţia comunitară atunci când problema poate fi satisfacator rezolvată de către statele membre;


implică o acţiune comunitară atunci când aceasta este necesară datorită dimensiunilor problemelor sau incapacităţii statelor membre de a o trata în mod eficient.


� Crizele şi conflictele contemporane, Comisar şef de poliţie dr. Grigoroiu Marian Valentin, Editura Ministerului Administraţiei şi Internelor Bucureşti – 2006


� World Police Encyclopedia


�� HYPERLINK "http://www.senat.fr/lc/lc38/lc383.html" ��http://www.senat.fr/lc/lc38/lc383.html�; � HYPERLINK "http://www.ojp.usdoj.gov/bjs/abstract/wfcj.htm" ��http://www.ojp.usdoj.gov/bjs/abstract/wfcj.htm�


� http://www.juridat.be/cgi_loi/loi_F.pl?cn=1992080552


� � HYPERLINK "http://www.politi.dk/NR/rdonlyres/20DE43AF-33F4-48C5-A710-6A58457E35D2/0/Engelskresum%C3%A9afendeligrapport.pdf" ��http://www.politi.dk/NR/rdonlyres/20DE43AF-33F4-48C5-A710-6A58457E35D2/0/Engelskresum%C3%A9afendeligrapport.pdf�


� Special branch of the Director of Public Prosecution’s department


� � HYPERLINK "http://www.police.online.fr/lois/index.html" ��http://www.police.online.fr/lois/index.html�


http://www.police.online.fr/aconnaitre.html


� http://www.droit.org/jo/20000326/INTD0000080D.html


� Code des Communes - http://www.legifrance.gouv.fr


� Décret no 2007-1178 du 3 août 2007 modifiant le décret no 2000-276 du 24 mars 2000 fixant les modalités d’application de l’article L. 412-51 du code des communes et relatif à l’armement des agents de police municipale – art. 3


� Formarea prealabilă necesară pentru obţinerea permisului de port-armă, precum şi modulele obligatorii, teoretice şi practice, pe care această formare le implică sunt reglementate prin hotărâre (Arrêté du 3 août 2007 relatif aux formations à l’armement des agents de police municipale et au certificat de moniteur de police municipale en maniement des armes)


� http://www.policeuseofforce.org/Presentations2005/Germany.pdf


� � HYPERLINK "http://www.police.online.fr/compare.html" ��http://www.police.online.fr/compare.html�


� World Police Encyclopedia -De Dilip K. Das, Michael Palmiotto - Coautor Dilip K. Das - Publicată de Taylor & Francis, 2006


� http://www.westmercia.police.uk/images/mog/Chapter05.pdf


� Code of Practice on Police use of Firearms and Less Lethal Weapons


http://police.homeoffice.gov.uk/publications/operational-policing/useoffirearms.pdf?view=Binary


� http://www.acpo.police.uk/asp/policies/Data/firearms.pdf


� http://en.wikipedia.org/wiki/Police_use_of_firearms_in_the_United_Kingdom


� Reglementări cu caracter general şi ”common law” - dreptul intern specific sistemului de drept englez, un mix între reglementări legale şi jurisprudenţă -drept jurisprudenţial


� În special prevederile Convenţiei Europene a Drepturilor Omului


� Criminal Law Act 1967 


� http://www.parliament.uk/commons/lib/research/rp2005/rp05-010.pdf


� http://police.homeoffice.gov.uk/publications/operational-policing/useoffirearms.pdf?version=1


�� HYPERLINK "http://www.acpo.police.uk/asp/policies/Data/firearms.pdf" ��http://www.acpo.police.uk/asp/policies/Data/firearms.pdf�;   


� Codul penal – Criminal Law Act 1967 – secţiunea 3, Police and Criminal Evidence Act 1984 - � HYPERLINK "http://police.homeoffice.gov.uk/publications/operational-policing/pace-code-a-amended-jan-2009?view=Binary" ��http://police.homeoffice.gov.uk/publications/operational-policing/pace-code-a-amended-jan-2009?view=Binary�, Police Reform Act 2002 - s2)


� Her Majesty's Inspectorate of Constabulary for England, Wales and Northern Ireland (HMIC)


� Association of Chief Police Officers (ACPO)


� http://www.westmercia.police.uk/images/mog/Chapter02.pdf


� Armed Response Vehicles (ARVs)


� http://www.legislationline.org/topics/country/1/topic/12


� Act on Coast Guard Participation in Police Public Order Operations (1982:395).

